Sancte Dei ecclesie in honore sancti Vincentii dicate, infra menia Matisconis posite. Ego Guichardus et Adalgardis uxor mea, donamus aliquid de hereditate nostra, loco commutationis, pro quadam terra de ratione ejusdem sancti conjacente in villa Flaciaco, quam precibus nostris suscepimus a canonicis illius ad opus adduxionis aque molendini nostri in ipsa villa Flaciaci positi. Est autem terra, quam illis donamus loco commutationis, in villa Siniciaci juxta terram quam Bernardus et Wichardus fratres dederant illis a meridiana parte; terminatur vero a mane terra Sancti Petri Luxoviensis, a sero via publica, a circio de ipsa hereditate. Habet autem in longum XXI perticas et III pedes, et in traverso VIII perticas et quinque pedes in ambobus frontibus. Infra istas terminationes vel perticationes, donamus istam terram in communione canonicorum Sancti Vincentii ut habeant et possideant, loco commutationis supradicte, sine ullo contradicente. S. Wichardi et Adalgardis, qui fieri et firmare rogaverunt. S. Sendeleni. S. Stephani.